Vísitala neysluverðs hækkaði um hálft prósent milli mánaða. Verðbólga er nú komin í 5,7 prósent. Forstöðumaður hagfræðideildar Landsbankans segir að það geti þýtt að stýrivextir verði mögulega hækkaðir um hálft prósent í febrúar.
Þetta voru svolítið óvæntar tölur sem komu í dag. Við vorum að gera ráð fyrir að vísitala neysluverðs myndi lækka í janúar út af útsöluáhrifum. Við vorum að spá 0,2 prósent lækkun milli mánaða en í staðinn þá fengum við um hálfs prósenta hækkun milli mánaða sem gerði það að verkum að verðbólgan væri að hjaðna í 5 prósent, að þá jókst hún í 5,7 prósent þannig að þetta kom verulega á óvart.
Segir Daníel Svavarsson forst.maður hagfræðideildar Landsbankans
Hann segir að húsnæðisliðurinn vegi þyngst. Eftir óvænta hækkun á húsnæðisverði í desember gerðu menn ráð fyrir að markaðurinn væri að róast.
En svo kemur nokkuð hressileg hækkun upp á tæp tvö prósent í desember og það skilaði sér í mun meiri verðbólgu í janúar en menn reiknuðu með og það er mjög óvenjulegt að vísitala neysluverðs hækki í janúar, það hefur bara gerst örsjaldan áður frá aldamótum.
Telur Daníel líkur á að við eigum eftir að sjá hærri verðbólgu á næstunni?
Ekki endilega að hún haldi áfram að aukast en það gæti tekið tíma að ná henni niður í markmið. Ég held að þessi tíðindi dagsins auki töluvert líkur á að við fáum að sjá vaxtahækkun 9. febrúar frá Seðlabankanum. Við vorum kannski að hallast að því að þetta yrði hækkun upp á 0,25 prósentustig en þetta eykur líkurnar á því að þeir taki stærra skref og við gætum séð hálfs prósentu hækkun stýrivaxta í febrúar.
Daníel segir að verðbólgan sé að verða áhyggjuefni víða um heim. Þannig er verðbólgan í Bandaríkjunum komin í 7 prósent og vaxtahækkanir þar í undirbúningi. Hluti verðbólgunnar hér má finna í hækkun olíuverðs og á innfluttum vörum.
En stór hluti verðbólgunnar er líka heimagerður og þá einkum á fasteignamarkaðnum. Það er kannski sá þáttur sem Seðlabankinn hér heima getur haft áhrif á.
